Trøjerne er stadig grå i Aalborg DH, men måske burde de fremover være blå og gule. De nye spillere er Therese Walter, Frida Toveby, Linnea Thorstenson og Madeleine Grundstrøm. Sportschefen tror på at spillerne er en forstærkning, selvom svensk håndbold ikke ligefrem har ry for at have et højt niveau. - I øjeblikket er de svenske spillere i en rivende udvikling. Deres landshold har kvalificeret sig til OL, og deres klubhold klarer sig også bedre. Det er det rigtige sted at kigge hen lige nu, siger sportschef Henrik Carlsen. - Ligaen i Sverige er vel ikke så god, hvis man sammenligner med den danske liga. Men hvis man kigger på hver enkelt spiller, så findes der nogle topspillere, og det er vel dem, der kommer til Danmark, siger en af de nye svenske spillere Madeleine Grundström. Svensk håndbold foregår på amatørplan nu bliver spillerne professionelle. - Nu behøver jeg kun fokusere på håndbolden og kan træne to gange om dagen. Det bliver absolut et trin op, siger Frida Toveby, der kommer til at kæmpe om pladsen på stregen med Karen Brødsgaard. Klubbens nye træner Bjørn Blomquist er også fra den anden side af Øresund. Spørgsmålet er så om de danske spillere bliver nødt til at lære svensk. - Jeg har lovet Bjørn Blomquist at lære ham at tale dansk, siger en grinende sportschef Henrik Carlsen.

Opsummering:
Aalborg DH bliver udsat for en blå-gul invasion fra næste sæson. I dag præsenterede klubben fire nye svenske spillere.